《重阳》
明代·蔡文范

宋玉愁怀老更加，百年秋序复天涯。
关河忽对重阳菊，樽酒谁过处士家。
落木萧萧同短鬓，西风日日为黄花。
无心更写登临兴，独凭阑干数暮鸦。

作者简介：明江西新昌人，字伯华。隆庆二年进士，除刑部主事。张居正起复，同舍郎艾穆、沈思孝以抗疏廷杖，文范慷慨护视，谪闽司运官。居正没，起武库郎，出为湖广学使，升广东参议。有《缙云斋稿》、《甘露堂集》。